作者:劉辰翁
標題:金縷曲・賀新郎
內容:葉葉跳珠雨。裡湖通、十里紅香，畫橈齊舉。昨夢天風高黃鵠，下俯人間何許。但動地、潮聲如鼓。竹閣樓臺青青草，問木棉、羈客魂歸否。盤泣露，寺鐘語。夢迴酷似靈均苦。嘆神遊、前度都非，明朝重五。滿眼離騷無人賦，忘卻君愁弔古。任醉裡、烏烏縷縷。渺渺茂陵安期叟，共鄗池、夜別還於楚。採澗綠，久延佇。